รัฐบาลไทย-ข่าวทำเนียบรัฐบาล-‘รมว.ธรรมนัส’ ลงพื้นที่ตรวจติดตามสถานการณ์น้ำ จ.เชียงใหม่
วันศุกร์ที่ 8 กันยายน 2566
‘รมว.ธรรมนัส’ ลงพื้นที่ตรวจติดตามสถานการณ์น้ํา จ.เชียงใหม่
‘รมว.ธรรมนัส’ ลงพื้นที่ตรวจติดตามสถานการณ์น้ํา จ.เชียงใหม่ พร้อมสั่งลุยแก้ปัญหาทันที ภายหลังแถลงนโยบายรัฐบาล ยึดรูปแบบบูรณาการทํางาน เข้าถึงพื้นที่ เข้าถึงปัญหาเกษตรกร
วันนี้ (8 ก.ย.66) เวลา 16.00 น. ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ ลงพื้นที่ตรวจติดตามสถานการณ์น้ํา ในพื้นที่จังหวัดเชียงใหม่ โดยมี นายสุรเดช สมิเปรม รองปลัดกระทรวงเกษตรและสหกรณ์ นายสุริยพล นุชอนงค์ รองอธิบดีกรมชลประทาน ผู้บริหารกระทรวงเกษตรและสหกรณ์ เข้าร่วม โดยพบปะ รับฟังปัญหาของกลุ่มสภาอาชีพเกษตรกร (สอก.) จํานวนกว่า 400 ราย และรับฟังปัญหาของเกษตรกรกลุ่มผู้ใช้น้ําอําเภอดอยหล่อ และกลุ่มผู้ใช้น้ําโครงการอ่างเก็บน้ําแม่วาง โอกาสนี้ กลุ่มเกษตรกรได้ยื่นหนังสือเพื่อติดตามความก้าวหน้าของโครงการอ่างเก็บน้ําแม่ปอน อันเนื่องมาจากพระราชดําริ อ.จอมทอง จ.เชียงใหม่
รัฐมนตรีว่าการกระทรวงเกษตรและสหกรณ์ กล่าวว่า ปัญหาภัยแล้ง และอุทกภัยเป็นเรื่องสําคัญที่นายกรัฐมนตรี (นายเศรษฐาทวีสิน) แสดงความเป็นห่วงอย่างยิ่ง โดยปี 2563 ตนในฐานะประธานคณะกรรมาธิการวิสามัญพิจารณาศึกษาแนวทางการบริหารจัดการลุ่มน้ําทั้งระบบ ซึ่งเคยได้ศึกษาการแก้ปัญหาภัยแล้งและอุทกภัยแล้ว โดยจะมอบหมายให้กรมชลประทานศึกษาภาพใหญ่และถอดแบบเพื่อแก้ปัญหาภัยแล้งและอุทกภัยทั้งระบบ ภายหลังจากที่แถลงนโยบายรัฐบาล ในวันจันทร์ที่ 11 ก.ย. 66 จากนั้น จะเรียกประชุมผู้บริหารกระทรวงเกษตรและสหกรณ์ และหน่วยงานที่เกี่ยวข้อง เพื่อมอบหมายงานและวางแผนแบบบูรณาการอย่างยั่งยืน
“ในวันนี้ได้ลงพื้นที่ตรวจติดตามสถานการณ์น้ําใน 3 จังหวัด ได้แก่ จ.ขอนแก่น ติดตามการบริหารจัดการน้ําและป้องกันภัยแล้งที่เขื่อนอุบลรัตน์ จากนั้น ลงพื้นที่ จ.กาฬสินธุ์ ให้กําลังใจ มอบถุงยังชีพให้กับเกษตรกรที่ประสบอุทกภัย และ จ.เชียงใหม่ เพื่อรับฟังปัญหาจากเครือข่ายภาคเกษตรกร ขอฝากถึงพี่น้องเกษตรกรทั่วประเทศ นายกฯ ได้เน้นย้ําและให้ความสําคัญกับภาคเกษตรซึ่งเป็นภาคการผลิต เป็นเรื่องที่ผมมุ่งมั่นตั้งใจที่จะเข้ามารับผิดชอบ ทั้งด้าน ราคาพืชผล ต้นทุนการผลิต รวมถึงการตลาด และจะเร่งขับเคลื่อนการทํางานในมิติใหม่ ลงพื้นที่เข้าถึงเกษตรกร นําปัญหาจากรากหญ้า สู่การแก้ไขให้มากที่สุด สําหรับข้อเสนอของพี่ร้องเกษตรกรใรวันนี้ จะรับเรื่องไว้และมอบหมายให้หน่อยงานที่เกี่ยวข้องไปดําเนินการทันที หลังวันที่ 11 ก.ย. นี้” รมว.ธรรมนัส กล่าว
จากนั้น รมว.เกษตรฯ ลงพื้นที่ตรวจติดตามผลการดําเนินงานการปรับปรุงระบบผันน้ําฝายแม่ตื่น ต.สันติสุข อ.ดอยหล่อ ก่อนจะลงพื้นที่ติดตามรับฟังผลการดําเนินงานขุดลอกอ่างเก็บน้ําโป่งจ้อ และพบปะกลุ่มผู้ใช้น้ําอ่างเก็บน้ําบ้านโป่งจ้อ / สถานีสูบด้วยไฟฟ้าในเขต อ.ดอยหล่อ เพื่อรับทราบปัญหาความต้องการ ณ อ่างเก็บน้ําห้วยโป่งจ้อ อันเนื่องมาจากพระราชดําริ หมู่บ้านโป่งจ้อ ต.สันติสุข อ.ดอยหล่อ จ.เชียงใหม่
ทั้งนี้ กรมชลประทานได้มีการวางแผนการดําเนินงานโครงการพัฒนาแหล่งน้ําในพื้นที่จังหวัดเชียงใหม่เพื่อแก้ไขปัญหาอุทกภัยและภัยแล้งในพื้นที่ อาทิ 1. โครงการอ่างเก็บน้ําแม่ปอนอันเนื่องมาจากพระราชดําริ ตําบลบ้านหลวง อําเภอจอมทอง จังหวัดเชียงใหม่ ความจุอ่างฯ 2.029 ล้านลูกบาศก์เมตร หากดําเนินการแล้วเสร็จจะเป็นแหล่งกักเก็บน้ํา เพื่อใช้ในการอุปโภคบริโภค และการเกษตรในพื้นที่ตําบลบ้านหลวง อําเภอจอมทอง จังหวัดเชียงใหม่ ประมาณ 1,226 ครัวเรือน ช่วยเหลือพื้นที่เพาะปลูกฤดูฝน 4,268 ไร่ 2. โครงการอ่างเก็บน้ําแม่วาง ตําบลบ้านกาด อําเภอแม่วาง จังหวัดเชียงใหม่ ความจุอ่างฯ 25.415 ล้าน ลบ.ม. หากดําเนินการแล้วเสร็จจะเป็นแหล่งกักเก็บน้ํา ช่วยเหลือพื้นที่การเกษตร 38,209 ไร่ ในฤดูฝนและ 20,488 ไร่ในฤดูแล้ง 3. โครงการประตูระบายน้ําวังหิน พร้อมระบบส่งน้ํา ตําบลสบเตี๊ยะ อําเภอจอมทอง จังหวัดเชียงใหม่ หากดําเนินการแล้วเสร็จจะสามารถส่งน้ําช่วยเหลือในพื้นที่ บ้านหาดนาค หมู่ที่ 7 บ้านหนองอาบช้าง หมู่ที่ 9 บ้านดงหาคนาคหมู่ที่ 17 และ บ้านพุทธมิตร หมู่ที่ 18 ใช้เพื่ออุปโภคบริโภค จํานวน 1,028 ครัวเรือน ช่วยเหลือพื้นที่การเกษตรในช่วงฤดูฝนได้ประมาณ 4,180 ไร่ และในฤดูแล้ง 1,980 ไร่ และ 4. โครงการปรับปรุงระบบผันน้ําฝายแม่ตื่น – อ่างเก็บน้ําห้วยโป่งจ้อ อันเนื่องมาจากพระราชดําริ ตําบลสันติสุข อําเภอดอยหล่อ จังหวัดเชียงใหม่ ปัจจุบันมีความคืบหน้าแล้วกว่าร้อยละ 96 หากดําเนินการแล้วเสร็จจะช่วยบรรเทาปัญหาภัยแล้งและพื้นที่การเกษตรกว่า 5,000 ไร่ ซึ่งจะช่วยเพิ่มผลผลิตทางการเกษตรได้มากขึ้น นอกจากนั้นยังสามารถเพิ่มปริมาณน้ําให้แก่อ่างเก็บน้ําห้วยโป่งจ้อ 1.6 ล้าน ลบ.ม./ปี ในช่วงฤดูน้ําหลาก
ทั้งนี้ กรมชลประทาน จะเร่งดําเนินโครงการต่าง ๆ ให้เป็นไปตามแผนที่กําหนด เพื่อให้สามารถใช้เก็บกักน้ํา เป็นแหล่งน้ําต้นทุน สําหรับใช้ในการอุปโภคบริโภคและการเกษตร ช่วยบรรเทาปัญหาภัยแล้ง และยังช่วยหน่วงชะลอน้ําในช่วงอุทกภัยได้อย่างมีประสิทธิภาพ